Okresná prokuratúra Prešov 
Masarykova 16, 080 97 Prešov 	

Sp. zn. : 1 Pv 853/12/7707	Prešov, 17.12.2014
EEČ : 2-58-751-2014

U Z N E S E N I E

Trestná vec:	obvinená XXXXX  
Prečin:	Porušovanie domovej slobody podľa § 194 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Prešov
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Prešov zo dňa 18.2.2013, spisová značka 1 Pv 853/12/7707, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 22.10.2012 v čase od 06.00 hod. do 15.15 hod. vykonala krádež prsteňa z obývaného rodinného domu s popisným číslom XXXXX v obci XXXXX, okr. Sabinov a to tak, že cez neuzamknutú vstupnú bránku oplotenia vošla neoprávnene na pozemok rodinného domu, následne prešla k jeho zadnej časti, kde cez neuzamknuté vstupné dvere vošla do domu a z obývacej izby z police odcudzila prsteň zo žltého kovu v tvare písmena „V“, s ktorým následne odišla z domu preč, čím takto majiteľke domu XXXXX, bytom XXXXX, ul. XXXXX, okr. Sabinov spôsobila krádežou škodu v sume 50,-Eur. 

Uznesením prokurátora Okresnej prokuratúry Prešov zo dňa 18.2.2013, spisová značka 1 Pv 853/12/7707, bola určená obvinenej skúšobná doba v trvaní 18 mesiacov.
Odôvodnenie:
Uznesením podľa § 216 ods. 1 Tr. por., sp. zn. 1Pv 853/12 zo dňa 18.02.2012, prokurátor OP Prešov po splnení zákonných podmienok podmienečne zastavil trestné stíhanie obv. XXXXX stíhanej pre prečin porušovanie domovej slobody podľa § 194 ods. 1 Trestného zákona, ktorý spáchala na tom skutkovom základe, že dňa 22.10.2012 v čase od 06.00 hod. do 15.15 hod. vykonala krádež prsteňa z obývaného rodinného domu s popisným číslom XXXXX v obci XXXXX, okr. Sabinov a to tak, že cez neuzamknutú vstupnú bránku oplotenia vošla neoprávnene na pozemok rodinného domu, následne prešla k jeho zadnej časti, kde cez neuzamknuté vstupné dvere vošla do domu a z obývacej izby z police odcudzila prsteň zo žltého kovu v tvare písmena „V“, s ktorým následne odišla z domu preč, čím takto majiteľke domu XXXXX, bytom XXXXX, ul. XXXXX, okr. Sabinov spôsobila krádežou škodu v sume 50,-Eur.  

	Podľa § 216 ods. 2 Tr. por. bola obvinenej XXXXX uvedeným uznesením určená skúšobná doba v trvaní 18 mesiacov, ktorá začala plynúť nadobudnutím jeho právoplatnosti.

	Uznesenie prokurátora OP Prešov podľa § 216 ods. 1 Tr. por. nadobudlo právoplatnosť dňa 01.03.2013.

	Podľa § 217 ods. 1 Tr. por. ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj v priebehu skúšobnej doby, že sa v trestnom stíhaní obvineného pokračuje.

	Vzhľadom k tomu, že skúšobná doba určená obvinenej pri podmienečnom zastavení jej trestného stíhania uplynula, bol v rámci probačného konania vykonaného Okresným súdom Prešov sp. zn. 1Pr/209/2014 zisťovaný spôsob života obvinenej. Bol zadovážený odpis z jej registra trestov, správa  o  povesti z miesta trvalého bydliska, ako aj z miesta jej prechodného pobytu a výpis z Ústrednej evidencie priestupkov Ministerstva vnútra Slovenskej republiky.  

	Obvinená nemá, okrem záznamu o konštatovanom podmienečnom zastavení jej trestného stíhania, žiadny iný záznam v registri trestov. Zo správy o povesti z Obvodného oddelenia PZ Sabinov je hodnotená v podstate kladne, z miesta prechodného pobytu v obci XXXXX, okr. Prešov, na základe správy z Obvodného oddelenia PZ Veľký Šariš je hodnotená taktiež kladne. Ako vyplýva z výpisu z Ústrednej evidencie priestupkov Ministerstva vnútra SR, obvinená bola doposiaľ raz priestupkovo postihnutá, avšak tohto priestupku sa dopustila ešte v roku 2011, teda pred začatím plynutia skúšobnej doby podmienečného zastavenia trestného stíhania. 

	Na základe vyššie konštatovaných dokladov je teda zrejme, že obvinená počas skúšobnej doby viedla riadny život.

	Vzhľadom k tomu, že boli splnené všetky zákonné podmienky na to, aby sa obvinená v zmysle § 217 ods. 1 Tr. por. osvedčila, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Tomáš Petráš
prokurátor